FI Euroopan unionin virallinen lehti C 182/16

Maataloustuotteiden ja elintarvikkeiden laatujärjestelmistä Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 182/18

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”TERNERA GALLEGA”

EY-N:o: ES-PGI-0105-0012-04.06.2010

SMM ( X ) SAN ( )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alueeseen —  Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

3.1 Tuotteen kuvaus

Muutetaan luetteloa roduista, joista voidaan tuottaa maantieteellisellä merkinnällä suojattua lihaa, lisäämällä siihen muita Galiciassa perinteisesti kasvatettuja lihakarjarotuja sekä niiden väliset risteytykset tai risteytykset Frisona- ja Pardo Alpina -lypsykarjarotujen naaraspuolisten eläinten kanssa.

SMM ”Ternera Gallega” kattaa erityisesti Rubia Gallega- ja Morenas Gallegas -rotuihin kuuluvista eläimistä peräisin olevan lihan; liha tulee sekä tiloilta, joilla pidetään emolehmiä teuraseläinten kasvatusta varten, että maitotiloilta, joilla harjoitetaan risteytystoimintaa. On kuitenkin yleistä, että tiloilla pidetään myös muihin Galiciasta peräisin oleviin lihakarjarotuihin, kuten Asturiana de los Valles, Limusina ja Rubia de Aquitania, kuuluvia eläimiä tai niiden risteytyksiä. Sen vuoksi on katsottu aiheelliseksi sisällyttää nämä rodut suojatun maantieteellisen merkinnän ”Ternera Gallega” piiriin, jotta voidaan turvata ja taata tilojen elinkelpoisuus ja alan kehitys ottaen huomioon, että suojatun lihan laatu ja ominaisuudet riippuvat pääasiassa eläinten pitotavasta, ruokinnasta ja hoidosta, jotka rotujen ominaispiiteistä riippumatta ovat täysin samanlaiset.

Merkinnällä suojattujen eläinten tyyppiluokitusta muutetaan iän, ruokinnan ja tuotantojärjestelmän perusteella siten, että vasikoiden eli alle 10 kuukauden ikäisten eläinten luokassa ”Ternera” tehdään ero pääosin emonmaidolla ruokittujen eläinten, joiden liha pidetään kaupan luokiteltuna luokkaan ”Suprema”, ja eri ikäisinä vieroitettujen eläinten välillä. Lisäksi poistetaan luokka ”cebón” (syöttövasikka). Näiden muutosten tarkoituksena on lisätä toimien avoimuutta ja selkeyttä alkuperäpaikassa sekä antaa kuluttajille tietoa suojatulla maantieteellisellä merkinnällä ”Ternera Gallega” varustetusta lihasta.

Ruhojen lihakkuusluokkaa ja lihan ominaisuuksia mukautetaan ottaen huomioon tyyppiluokitukseen tehdyt muutokset.

3.2 Maantieteellinen alue

Tuotantoalueeseen lisätään siihen rajoittuvat kunnat, ja se vastaa jalostusaluetta eli Galiciaa.

3.3 Alkuperätodisteet

Tarkastusten, jäljitettävyyden ja tuotanto- ja jalostusolosuhteiden päivittämiseksi ja mukauttamiseksi eri vaiheissa sekä varmennus- ja merkintäjärjestelmän parantamiseksi tehdään seuraavat muutokset:

— Jo olemassa olevien karjatila-, lihotustila-, teurastamo- ja leikkaamorekisterien joukkoon lisätään lihan tukku- ja vähittäiskaupparekisteri.

— Yksittäisten eläinten tunnistusjärjestelmä mukautetaan vastaamaan viranomaisten soveltamaa virallista järjestelmää.

— Tuotteen varmennusjärjestelmän yksityiskohdat esitetään laatukäsikirjassa kuvailemalla SMM-eritelmän mukaiset menettelyt ja ohjeet. Eritelmässä vahvistetaan tuotantoedellytykset ja eri tuotantovaiheissa sekä teurastuksen, leikkaamisen, fileoinnin ja kaupan pitämisen yhteydessä tehtävät tarkastukset. Otetaan käyttöön molekyylimerkkiainemäärityksiin (DNA) perustuvat jäljitettävyystarkastukset.

— Päivitetään luettelo asiakirjoista, joita rekisteröityjen toimijoiden on ylläpidettävä ja joissa he ilmoittavat harjoittamansa toiminnan osalta saapuneet ja lähteneet raaka-aineet tai tuotteet sekä tarvittavat tiedot yksittäisten tuotteiden tai varmennettujen erien jäljitettävyyden toteamiseksi.

3.4 Tuotantomenetelmä

Tuotantoedellytykset mukautetaan vastaamaan eläinten hyvinvointia tiloilla, kuljetusten aikana ja teurastamoissa koskevaa lainsäädäntöä.

Karjan ruokintaan käytettävän rehun on oltava kasviperäistä ja koostuttava Galician karjataloudessa tavanomaisesti käytetyistä raaka-aineista, jotka kuuluvat seuraaviin ryhmiin:

— viljat ja niistä johdetut tuotteet,

— öljykasvit ja niistä johdetut tuotteet,

— palkokasvit ja niistä johdetut tuotteet,

— juurikkaat ja juuret sekä niistä johdetut tuotteet,

— rehukasvit,

— muut kasvit ja niistä johdetut tuotteet,

— kivennäisaineet,

— erilaiset muut tuotteet (myllyteollisuuden tuotteet ja sivutuotteet jne.).

Rehu koostuu pääasiassa viljasta, jonka osuuden kokonaispainosta on oltava vähintään 60 %, jos käytetään yksinomaan viljanjyviä, ja 65 %, jos käytetään jyviä ja niistä johdettuja tuotteita.

Käytettäessä aivan nuorille eläimille tarkoitettuja rehutiivisteitä näitä osuuksia voidaan alentaa 5 prosentilla.

Rehujen valvomiseksi valmistajien on tehtävä sopimus suojatun maantieteellisen merkinnän ”Ternera Gallega” sääntelyneuvoston kanssa.

Päivitetään suojatun lihan tuotantoa, varastointia ja merkintöjä koskevia erityisedellytyksiä jäljitettävyyteen, menettelyjen valvontaan ja asiakirjojen hallinnointiin liittyvillä näkökohdilla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”TERNERA GALLEGA”

EY-N:o: ES-PGI-0105-0012-04.06.2010

SMM ( X ) SAN ( )

1. Nimi

”Ternera Gallega”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Rubia Gallega- ja Morenas Gallegas -rotuihin kuuluvista eläimistä sekä niiden välisistä risteytyksistä tai niiden ja Asturiana de los Valles-, Limusina- ja Rubia de Aquitania –lihakarjarotujen välisistä risteytyksistä peräisin olevista eläimistä saatu tuore naudanliha ja muut eläimenosat. Myös mainittuihin rotuihin kuuluvien urospuolisten eläinten risteytykset Frisona- ja Pardo Alpina -rotuisten naaraspuolisten eläinten kanssa sallitaan.

Iän, ravinnon ja teurastusta edeltävän tuotantotavan perusteella eläimet luokitellaan seuraavasti:

a) Ternera: alle 10 kuukauden ikäisinä teurastetut vasikat, jotka luokitellaan seuraavasti: i) Ternera Gallega, luokka ”Suprema”: emolehmien kanssa tilalla kasvatetut vasikat, joita ruokitaan emonmaidolla vähintään seitsemän kuukauden ajan; ii) Ternera Gallega: eri ikäisinä vierotetut vasikat, joiden ruokinta perustuu sääntelyneuvoston hyväksymään rehuun ja rehutiivisteeseen;

b) Añojo: 10–18 kuukauden ikäisinä teurastetut nuoret syöttövasikat.

Tämä luokitus vastaa saman nimisiä kauppaluokkia, joiden aistinvaraiset ominaisuudet, lihakkuusluokka ja rasvaisuusaste ovat seuraavat:

a) Ternera Gallega, luokka ”Suprema”: lihan väri vaihtelee vaaleanpunaisesta punaiseen ja rakenteeltaan kermamaisen pehmeän rasvan väri helmiäisenvalkoisesta kirkkaankeltaiseen; lihaskudoksen rakenne on hieno ja kiinteä. Ruhojen lihakkuusluokka on S, E, U, R tai O+; tätä tekijää ei oteta huomioon, jos on kyse Morenas Gallegas -rotuihin kuuluvien eläinten ruhoista. Rasvaisuusaste: urospuoliset 2 tai 3; naaraspuoliset 2, 3 tai 4.

b) Ternera Gallega: lihan väri vaihtelee vaaleanpunaisesta kirkkaanpunaiseen ja tasaisesti jakautuneen rasvan väri on helmiäisenvalkoinen; lihaskudoksen rakenne on hieno ja kiinteä. Ruhojen lihakkuusluokka on S, E, U, R tai O+; tätä tekijää ei oteta huomioon, jos on kyse Morenas Gallegas -rotuihin kuuluvien eläinten ruhoista. Rasvaisuusaste: urospuoliset 2 tai 3; naaraspuoliset 2, 3 tai 4.

c) Añojo: lihan väri vaihtelee kirkkaanpunaisesta voimakkaan tummanpunaiseen ja rasvan väri helmiäisenvalkoisesta kirkkaankeltaiseen; lihaskudoksen rakenne on kiinteä ja vähärasvainen. Ruohojen lihakkuusluokka on S, E, U tai R. Rasvaisuusaste on 2, 3 tai 4.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Perinteisillä tiloilla ravinto perustuu emolehmien maitoon, jota voidaan täydentää viljalla (pääasiassa maissilla), perunalla, nauriilla, nurmirehulla ja rehulla. Tuotantotiloilla ravinto perustuu nurmirehuun ja rehuun.

Käytetyn rehun on aina oltava kasviperäistä ja koostuttava Galician karjataloudessa tavanomaisesti käytetyistä raaka-aineista, jotka kuuluvat seuraaviin ryhmiin:

— viljat ja niistä johdetut tuotteet,

— öljykasvit ja niistä johdetut tuotteet,

— palkokasvit ja niistä johdetut tuotteet,

— juurikkaat, juuret ja niistä johdetut tuotteet,

— rehukasvit,

— muut kasvit ja niistä johdetut tuotteet,

— kivennäisaineet,

— muut (myllyteollisuuden tuotteet ja sivutuotteet jne.).

Rehu koostuu pääasiassa viljasta, jonka osuuden kokonaispainosta on oltava vähintään 60 %, jos käytetään yksinomaan viljanjyviä, ja 65 %, jos käytetään jyviä ja niistä johdettuja tuotteita.

Käytettäessä aivan nuorille eläimille tarkoitettuja rehutiivisteitä näitä osuuksia voidaan alentaa 5 prosentilla.

Eläinten normaaliin kasvurytmiin ja kehitykseen vaikuttavien tuotteiden sekä eläinperäisistä kierrätetyistä tuotteista johdettujen aineiden käyttö ehdottomasti kielletty.

Rehujen valvomiseksi valmistajien on tehtävä sopimus suojatun maantieteellisen merkinnän ”Ternera Gallega” sääntelyneuvoston kanssa.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotteen erityislaadun säilyttämiseksi, tuotanto-olojen valvomiseksi ja seurannan varmistamiseksi eläinten on synnyttävä ja ne on kasvatettava ja teurastettava ja ruhot on paloiteltava yksilöidyllä maantieteellisellä alueella.

Kaikki tuotanto- ja jalostusprosessiin osallistuvat toimijat on merkittävä SMM-tuotteen ”Ternera Gallega” sääntelyneuvoston ylläpitämiin rekistereihin, joihin merkitään karjatilat, lihotustilat, teurastamot, leikkaamot sekä lihan tukku- ja vähittäiskauppiaat.

3.6 Viipalointia, raastamista, pakkaamista jne. koskevat erityiset säännöt

Varmennetut ruhot voidaan myydä kuluttajille aikaisintaan teurastusta seuraavana päivänä.

Varmennetut ruhot, neljännekset tai palat, jotka jäädytetään, eivät ole oikeutettuja suojattuun maantieteelliseen merkintään.

SMM-suojattuja paloja ei saa leikata samanaikaisesti muun, suojaamattoman lihan kanssa, ja ne on varastoitava siten, ettei niitä voida sekoittaa muihin paloihin.

Varmennettu liha voidaan leikata fileiksi, pakata ja merkitä sääntelyneuvoston rekisteröimissä laitoksissa tai lopullisten myyntipisteiden erityistiloissa, jos sääntelyneuvosto on ennalta sopinut niiden kanssa yhteistyöstä lihan valvonnassa, merkitsemisessä ja kaupan pitämisessä.

3.7 Merkintöjä koskevat erityiset säännöt

Tunnistettavuuden ja jäljitettävyyden varmistamiseksi kaikissa ruhoissa ja paloissa on oltava etiketit, jotka kiinnitetään tuotteeseen kaikissa jalostusvaiheissa (teurastus, paloittelu ja/tai fileiksi leikkaaminen). Etikettien väri riippuu 3.2 kohdassa (Tuotteen kuvaus) mainituista tuoteluokista, ja niissä on oltava pakollisten mainintojen lisäksi seuraavat tiedot: Ternera Gallega -tuotteen tunnus tai logo, EU:n SMM-tunnus ja jäljitettävyystiedot. Etikettien lisäksi kaikkien puoliruhojen mukana on oltava asiakirja, jossa mainitaan alkuperätila, eläimen tunnistetiedot ja tyyppiluokitus, teurasikä, ruhon luokitus ja paino, teurastamo ja teurastuspäivä.

4. Maantieteellisen alueen tarkka rajaus

Suojatun maantieteellisen merkinnän ”Ternera Gallega” maantieteellinen alue käsittää Galician alueen kokonaisuudessaan.

5. Yhteys maantieteelliseen alkuperään

5.1 Maantieteellisen alueen erityisyys

Galician maasto on loivasti kumpuilevaa ja jokien halkomaa. Pinnanmuodostus sekä valtamerellinen ilmasto runsaine sateineen ja lauhkeine lämpötiloineen vaikuttavat suotuisasti kukoistavaan rehuntuotantoon ja maatalouteen. Maan tuottavuus on edistänyt suuresti paikallisen karjatalouden kehittymistä sekä erityisesti naudanlihaan erikoistuneiden tuotanto- ja jalostuslaitosten syntymistä.

Karjataloutta on kautta aikojen harjoitettu perhetiloilla, joilla karjankasvaukseen, ruokintaan ja eläinten pitoon liittyvä perinteinen osaaminen on siirtynyt sukupolvelta toiselle.

5.2 Tuotteen erityisyys

Maatalouden tuotantomalli, jonka erityispiirteitä ovat karjatilojen pieni koko ja saatavissa olevien omien resurssien (maito, nurmirehu, vilja, etenkin maissi, sekä muut peltokasvit, peruna, nauris jne.) käyttö, perustuu Rubia Gallegan kaltaisiin alkuperäiseltä käyttötarkoitukseltaan monipuolisiin lihakarjarotuihin.

Eläimet teurastetaan Galiciassa perinteisesti alle 10 kuukauden ikäisinä, jolloin ruhot ovat kevyitä ja lihan aistinvaraiset ominaisuudet erottuvat selkeästi pehmeytensä, värinsä, rakenteensa ja mehevyytensä ansiosta. Suurta osaa vasikoista ruokitaan pääasiassa emonmaidolla, mikä vaikuttaa osaltaan edellä mainittuihin ominaisuuksiin etenkin lihan ulkonäön (esim. rasvan väri ja kermamainen rakenne) ja maun osalta. Nämä eläimet ja niistä saatava liha kuuluvat suojatun maatieteellisen merkinnän arvostetuimpaan luokkaan ”suprema”, kun taas ensimmäisessä tapauksessa käytetään yleisnimitystä ”ternera gallega”.

Galician perhetiloilla tuotetaan myös iäkkäämmistä eläimistä saatavaa lihaa. Tällöin tuotannossa hyödynnetään suuremmassa määrin lihakarjarotujen geneettisiä ominaisuuksia ja rehua, etenkin maissisäilörehua ja viljaa. Näistä eläimistä saatava liha erottuu voimakkaamman värinsä sekä kiinteämmän rakenteensa ja voimakkaamman makunsa perusteella.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Nautakarjaa on ammoisista ajoista lähtien käytetty Galiciassa lihan ja rasvan lähteenä. Karja oli alun alkaen pienikokoista, sitkeää vuoristolaiskarjaa, mutta kun ryhdyttiin viljelemään uudelta mantereelta peräisin olevaa perunaa ja maissia, se muuttui voimakkaampirakenteiseksi ja soveltui käytettäväksi maataloustöihin sekä lihan- ja maidontuotantoon. Karjan monipuolisuus vaikutti merkittävästi alueen maanomistusolosuhteiden kehittymiseen, sillä tilan omien kulutustarpeiden lisäksi siitä saatiin myös lisäarvoa, joka auttoi hankkimaan lisää maata.

1700-luvulla Galician nautakarjan merkitys kasvoi huomattavasti 1900-luvun alkupuolelle saakka jatkuneen Englantiin suuntautuneen lihanviennin seurauksena, ja myöhemmin – aina 1960-luvun loppupuolelle saakka – Galiciasta toimitettiin naudanlihaa suureen osaan Espanjaa. Vielä nykyäänkin karjatalous on yhteiskunnallisesti ja maaseutuympäristön ja -väestön säilymisen kannalta alueen tärkein maatalouden toimintasektori.

Ternera Gallega -vasikanlihaa tuotetaan erityisesti Galician perinteisillä perheomistuksessa olevilla karjatiloilla, joilla noudatetaan alueen historiallisia perinteitä ja panostetaan ensisijaisesti laatuun. Näillä tiloilla lehmien, vasikoiden ja ympäristön välillä vallitsee aivan erityinen symbioosi, ja alueen karjankasvattajat hoitavat eläimiä perinteisten, sukupolvelta toiselle siirtyneiden menetelmien ja taitojen mukaan. Tämä perinteinen osaaminen perustuu tilan omien resurssien käyttöön ja erityisesti eläinten pitotapaan, jossa otetaan huomioon niiden asema osana tilan jokapäiväistä elämää ja historiaa. Näin voidaan tuottaa poikkeuksellisen laadukkaita elintarvikkeita, joiden maine tunnetaan kaikkialla Espanjan markkinoilla.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

http://www.medioruralemar.xunta.es/uploads/media/Pliego_de_condiciones_Ternera_Gallega_enero_2013.pdf

(1) EUVL L 343, 14.12.2012, s. 1

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.